คายน์ แสนพลอ่อน

ประวัติส่วนตัว 
พระคุณเจ้าลอเรนซ์ คายน์ แสนพลอ่อน เกิดเมื่อวันที่ 17 สิงหาคม ค.ศ. 1928 ที่บ้านทุ่งมน ตำบลเชียงเครือ อำเภอเมือง จังหวัดสกลนคร เป็นบุตรของนายคารและนางจันที แสนพลอ่อน บิดาเสียชีวิตเมื่อท่านอายุได้ 5 ปี และมารดาเสียชีวิตเมื่ออายุได้ 7 ปี ทำให้ท่านและน้องสาวอยู่ในความดูแลของคุณยาย

 การศึกษาและชีวิตกระแสเรียก 
ท่านเริ่มศึกษาที่บ้านเณรพระหฤทัย หนองแสง จังหวัดนครพนม ต่อมาศึกษาต่อที่บ้านเณรบางนกแขวก จังหวัดสมุทรสงคราม ภายใต้การอบรมของคณะซาเลเซียน จากนั้นศึกษาต่อที่วิทยาลัยกลาง บูเลาตีกุส ปีนัง ประเทศมาเลเซีย และได้รับศีลบวชเป็นบาทหลวงเมื่อวันที่ 16 มกราคม ค.ศ. 1957 โดยพระคุณเจ้ามีแชล มงคล ประคองจิต

เมื่อวันที่ 23 เมษายน ค.ศ. 1980 สมเด็จพระสันตะปาปายอห์น ปอล ที่ 2 ได้แต่งตั้งท่านเป็นอัครมุขนายกแห่งเขตมิสซังท่าแร่-หนองแสง และประกาศแต่งตั้งเผยแพร่ในหนังสือพิมพ์ ออสแซวา โตโรโรมาโน ซึ่งเป็นสื่อทางการของนครรัฐวาติกัน ท่านได้รับอภิเษกเมื่อวันที่ 16 กรกฎาคม ค.ศ. 1980 ณ อาสนวิหารอัครเทวดามีคาแอล ท่าแร่

 ประวัติการทำงาน 
การทำงานและคุณประการต่อศาสนา

ท่านเริ่มพันธกิจระหว่าง ค.ศ. 1957–1958 ในตำแหน่งผู้ช่วยอธิการประจำอาสนวิหารอัครเทวดามีคาแอล ท่าแร่ ก่อนย้ายไปสอนภาษาอังกฤษที่โรงเรียนเซนต์ยอแซฟ ท่าแร่ ระหว่าง ค.ศ. 1959–1961 ต่อมาในปี ค.ศ. 1961–1962 ได้เดินทางศึกษาดูงานและร่วมงานอภิบาลในสหรัฐอเมริกาและหลายประเทศในยุโรป

เมื่อกลับประเทศไทย ท่านดำรงตำแหน่งอธิการและผู้จัดการโรงเรียนเซนต์ยอแซฟ ท่าแร่ ในช่วง ค.ศ. 1962–1967 และในระหว่าง ค.ศ. 1967–1969 ปฏิบัติงานที่กรุงเทพฯ ในตำแหน่งอธิการโรงเรียนวรสารพิทยา พร้อมทั้งช่วยงานอภิบาลที่โบสถ์นักบุญยอแซฟ ตรอกจันทน์ และโบสถ์แม่พระประจักษ์เมืองลูร์ด หัวตะเข้

ช่วง ค.ศ. 1969–1976 ท่านเป็นอธิการบ้านเณรฟาติมาท่าแร่ ควบตำแหน่งครูใหญ่และผู้จัดการโรงเรียนยอแซฟ ท่าแร่ จากนั้นดำรงตำแหน่งเจ้าอธิการอาสนวิหารอัครเทวดามีคาแอล ท่าแร่ ระหว่าง ค.ศ. 1976–2005 และในช่วงท้ายของพันธกิจ ค.ศ. 2005–2007 รับหน้าที่อัครมุขนายกแห่งอัครมุขมณฑลท่าแร่–หนองแสง

 อ้างอิง 

 Catholic-Hierarchy.org
 ชีวประวัติของลอว์เรนซ์ ไขแสนผลอ่อน 

หมวดหมู่:มุขนายกมิสซังโรมันคาทอลิกท่าแร่-หนองแสง
หมวดหมู่:บุคคลจากอำเภอเมืองสกลนคร